Student val vyf verdiepings ver‘n 20-jarige student aan die Universiteit van Kaapstad is in ŉ ernstige maar stabiele toestand in die hospitaal nadat sy van die vyfde verdieping van ŉ koshuiswoning geval het. Die Cape Times berig Jacqueline Hart-Davies, ŉ tweede jaar-handelstudent, het by haar kêrel gekuier by die Leo Marquard-koshuis toe die voorval plaasgevind het. Volgens inwoners van die koshuis het hulle ŉ venster hoor breek en toe ŉ meisie hoor gil. Hart-Davies het glo teen traliewerk gestaan toe dit meegegee het en sy vyf verdiepings ver geval het. Die voorval het glo omstreeks middernag Donderdagaand plaasgevind. Hart-Davies het glo op ŉ sementblad geval en haar rug, arm en been gebreek. Sy word in die Vincent Pallotti-hospitaal behandel. Haar pa, Paul Hart-Davies het aan die Cape Times gesê dit is ŉ “wonderwerk” dat sy dogter leef. Hart-Davies sê sy dogter se een nier is verwyder terwyl talle van haar ander organe herstel moes word. Hy sê dokters sal na verwagting Maandag aan sy dogter begin opereer.